Eintlik Nogal Baie se amptelike lokprent bekendgestel - Die Kwêvoël
August 31, 2016 kwevoel
Die nuwe Afrikaanse fliek, Eintlik Nogal Baie, word landswyd uitgereik in teaters op 4 November 2016. Eintlik Nogal Baie is gebaseer op die draaiboek, naamlik Ally, geskep deur Jarrod de Jong (The Blanket, Die Laaste Ure, Babalas).
Die storie handel oor Jay van Niekerk (André Lötter), 'n aantreklike, maar teruggetrokke strokiesboek-animeerder wat se lewe baie deeglik onder beheer het. Hy kom egter voor 'n kruispad te staan en wanneer hy vir Ally (Marisa Drummond) ontmoet met haar oorbeskermde pa en haar eks-kêrel, word sy lewe vir altyd verander op die mees dramatiese wyse.
In De Jong se eie woorde bring Eintlik Nogal Baie 'n dwingende sjarme wat toewyding in ander inspireer. Dit het hy reggekry met 'n intieme rolverdeling van gesoute akteurs en 'n storie wat gelaai is met 'n goeie balans van romanse, komedie, aksie, spanning en tragedie. "Jong kykers kan definitief genoeg sneusdoekkies byderhand hou wanneer hulle die film gaan kyk," het hy bygevoeg.
Die fliek is geskryf deur Jarrod de Jong en Pieter Oosthuizen (M4gic-J Entertainment) en vervaardig deur Jarrod de Jong. Die regie is behartig deur Jacques Brand (The Blanket, Die Laaste Ure).
Die temalied van die fliek, Eintlik Nogal Baie, is vroeg in Augustus 2016 vrygestel en kan reeds op talle radiostasies landswyd gehoor word. Die liedjie word gesing deur die 1925Band, wat spesiaal deur die vervaardigers genader is om deel te wees van die projek. "Die liedjie, met dieselfde titel as die film, is 'n liefdesverhaal en storie op sy eie, en 'n mooi ballade wat toewyding in ander inspireer. Dis catchy en het dieselfde effek as wat Roxette se It must've been love in Pretty Woman gehad het," sê de Jong.
Eintlik Nogal Baie is vervaardig in samewerking met MadRobot, The National Film and Video Foundation en The DTI en word deur Times Media Films versprei. Die film is reeds op 24 Augustus 2016 by die kykNET Silwerskermfees vertoon.
Vir die wat nie kan wag om te sien waaroor hierdie fliek handel nie kan die lokprent gaan kyk by https://www.youtube.com/watch?v=XdDRgk3jWuI&feature=youtu.be